Document ID: 32003D0654

Odločba Komisije
z dne 8. septembra 2003
o določitvi kode in standardnih pravil za prepis podatkov v zvezi z vmesnim statističnim raziskovanjem površin, zasajenih z vinsko trto, v strojno čitljivo obliko
(notificirano pod dokumentarno številko K(2003) 3191)
(Besedilo velja za EGP)
(2003/654/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (EGS) št. 357/79 z dne 5. februarja o statističnih raziskovanjih površin vinogradov [1], kakor je bila nazadnje spremenjena z Uredbo (ES) št. 2329/98 [2], in zlasti člena 5(6) in člena 6(7) Uredbe,
ob upoštevanju naslednjega:
(1) Odločba Komisije 80/765/EGS z dne 8. julija 1980 o določitvi kode in standardnih pravil za prepis podatkov v zvezi z vmesnim statističnim raziskovanjem površin [3], zasajenih z vinsko trto, v strojno čitljivo obliko [4] je bila že večkrat bistveno spremenjena. Zaradi jasnosti in racionalnosti se naj ta odločba kodificira.
(2) Uredba (EGS) št. 357/79 zahteva od držav članic, da predložijo Komisiji podatke vmesnih raziskovanj površin, zasajenih z vinsko trto, v obliki seznama tabel, razčlenjenega po geografskih enotah, ki se določijo v skladu s postopkom iz člena 8, tj. z Odločbo Komisije po mnenju Stalnega odbora za statistiko kmetijstva.
(3) Države članice, ki elektronsko obdelujejo rezultate raziskovanj, morajo sporočiti te rezultate Komisiji v strojno čitljivi obliki. Kode za prepis rezultatov raziskovanj se določijo v skladu s postopkom, določenim v členu 8 Uredbe 357/79 (EGS).
(4) Zaradi praktičnih razlogov morajo države članice sporočiti podatke iz člena 6 Uredbe (EGS) št. 357/79 tudi v strojno čitljivi obliki.
(5) Ukrepi, predpisani s to odločbo, so usklajeni z mnenjem Stalnega odbora za statistiko kmetijstva -
SPREJELA NASLEDNJO ODLOČBO:
Člen 1
Strojno čitljiva oblika za predložitev podatkov, predvidenih v členih 5 in 6 Uredbe (EGS) št. 357/79, s strani tistih držav članic, ki elektronsko obdelujejo rezultate raziskovanj, so magnetni trakovi.
Člen 2
Koda in določbe za prepis podatkov, predvidenih v členih 5 in 6 Uredbe (EGS) št. 357/79, na magnetne trakove, so določene v prilogah I in II Uredbe.
Člen 3
Odločba 80/765/EGS se razveljavi.
Sklicevanja na razveljavljeno odločbo veljajo kot sklicevanja na to odločbo in se berejo skladno s primerjalno tabelo v Prilogi IV.
Člen 4
Ta odločba je naslovljena na države članice.
V Bruslju, 8. septembra 2003

Labels: 12
6